
MILO ĐUKANOVIĆ, PREDSJEDNIK VLADE CRNE GORE:
(Pozdravna riječ na svečanosti povodom Dana Vojske Crne Gore, 

Danilovgrad, 07.10.2015.)
Poštovani vojnici i starješine Vojske Crne Gore,

Ekselencije,

Dame i gospodo,

Dan Vojske Crne Gore obilježavamo u godini za koju vjerujem da će biti upisana velikim slovima u novijoj crnogorskoj istoriji. Posebno zbog krupnih ostvarenja naše države na planu integracija i ulaska u društvo razvijenih demokratskih država i naroda. Realna su naša očekivanja da za nešto manje od dva mjeseca Crna Gora dobije poziv za članstvo u NATO. Zasluge za to u velikoj mjeri pripadaju Vojsci i sektoru odbrane Crne Gore. 
U danima te realne nade prilika je da se podsjetimo na Tuđemilsku bitku, na prvu veliku cnogorsku pobjedu u borbi za odbranu državne nezavisnosti. To je datum koji je s ponosom izabran za Dan Vojske Crne Gore. Kao prva stranica velike ratne epopeje crnogorske istorije, koja je okončana tek u XX vijeku. Velike bitke i ratovi su sve do maja 2006. godine nažalost bili jedini način i da se stekne, i da se odbrani nezavisnost naše države. Tuđemilska bitka je bila vojnička pobjeda velikog političkog značaja. Određivanjem tog datuma za Dan Vojske savremene Crne Gore  uzdigli smo je do nezaborava. Ne da bi slavili ratove i žrtvovanja, već vrijednosti i ideale slobodarstva koje smo branili i očuvali. Oni su postali trajni dio naše etike i svjetonazora. Na njima su stasavale crnogorske generacije, kroz istoriju uvijek spremne da se za njih bore sa istim patriotskim žarom: i u Tuđemilima i na Krusima, na Grahovcu i Vučjemu Dolu, na Fundini i Mojkovcu... Sve do veličanstvenog 13. jula 1941. i znamenitih bitaka u Narodnooslobodilačkoj borbi. Sve do slavnog 21. maja 2006. godine kad je naša generacija imala privilegiju da pušku zamijeni olovkom i poslije gotovo jednog vijeka opet obnovi svoju državnu kuću: nezavisnu i međunarodno uvaženu Crnu Goru, kojom se danas tako gordimo.  
Zahvaljujući tom istorijskom podvigu imamo i Vojsku Crne Gore čiji praznik danas obilježavamo. Ministarstvo odbrane i Vojska Crne Gore posvećeno i uspješno rade na reformi sektora odbrane, na usvajanju savremenih standarda i jačanju bezbjednosnih kapaciteta, noseći veliki dio odgovornosti i obaveza u procesu NATO integracija. Ocjene koje o tome dolaze iz Brisela i sa najvažnijih evropskih i svjetskih adresa potvrđuju da je postignut značajan progres na tom putu. To nas ohrabruje da nastavimo sa izgradnjom moderne, dobro opremljene i obučene Vojske po mjeri države i građana, spremne za partnerske akcije i izvan teritorije Crne Gore. Za to je potrebno da država nastavi sa izdvajanjem značajnih sredstava za opremu i osavremenjavanje Vojske i cijelog bezbjednosnog sektora, u skladu s NATO standardima. To se jednako odnosi i na kadrovsko osposobljavanje i obuku, jer odgovori na nove bezbjednosne izazove zahtijevaju vrhunske profesionalce i stručnjake. Male zemlje kao što je Crna Gora upravo posebnu pažnju moraju posvetiti kvalitetu u ovoj osjetljivoj i sudbinski važnoj oblasti za svaku zemlju. 
Danas s ponosom možemo da konstatujemo da je Vojska Crne Gore prepoznata i cijenjena kao odgovoran i pouzdan partner u svim međunarodnim mirovnim misijama i operacijama u kojima učestvuje. Za relativno kratko vrijeme oko 18% crnogorskih vojnika bilo je angažovano u operacijama UN, EU i NATO širom svijeta. Želim da vam odam priznanje što ste časno služeći i uspješno izvršavajući postavljene zadatke, rame uz rame s vojnicima najrazvijenijih zemalja u svijetu, dostojno reprezentovali svoju zemlju na najboljim tradicijama slobodarskog crnogorskog naroda. Ovo je prilika da sa ovog mjesta danas pozdravimo i sve naše vojnike i policajce koji su u mirovnim misijama po svijetu, gdje dostojanstveno predstavljaju svoju Crnu Goru i njene interese. Današnje vrijeme, bremenito novim izazovima, nepredvidivostima i brzim promjenama na međunarodnoj sceni, traži vrlo razvijenu bezbjednosnu funkciju svake države, odgovornost i sposobnost da u partnerstvu sa drugima promptno reaguje i na izvorištima kriza koje prijete globalnom miru i stabilnosti. Izbjeglički talas koji već u dužem periodu pogađa naš region i Evropu pomoći će vjerujem svima u Crnoj Gori koji još sa skepsom gledaju na punopravno članstvo u Alijansi da shvate kako univerzalne prijetnje obesmišljavaju tradicionalne stereotipe. Mi vodimo zemlju u savez u kom će biti manje rizika, što automatski znači više bezbjednosti i stabilnijih uslova za očuvanje mira, multietničkog sklada, za brži ekonomski rast i razvoj i izgradnju demokratskog društva na crnogorskom tlu. Kroz dosljednu realizaciju planova u okviru intenziviranog i fokusiranog dijaloga s NATO značajno smo integrisali i unaprijedili interoperabilnost obavještajno-bezbjednosnog sektora, i pripremili ga da u kratkom roku nakon dobijanja poziva bude sposoban da preuzme obaveze u okviru kolektivnog sistema odbrane. Male, ali fleksibilne, dobro obučene i moderno opremljene snage bezbjednosti, u okviru kolektivnog sistema odbrane u Alijansi najbolji su garant dugoročne bezbjednosti i prosperiteta Crne Gore, i kvalitetnijeg i bogatijeg života svih njenih građana. Nikada u svojoj istoriji nijesmo bili bliže ostvarenju jednog tako važnog strateškog cilja kao što je članstvo u NATO. Siguran sam da ćemo znati da iskoristimo vrijeme koje je pred nama, i da ćemo zavrijediti poziv već sa Ministarskog sastanka u decembru. Time ćemo napraviti najvažniji ''odlučan korak'' stupajući u savez demokratskih, najmoćnijih i najrazvijenijih zemalja u svijetu, na dobro naše države, svih njenih građana i generacija koje dolaze. 
Uvaženi pripadnici Vojske Crne Gore, još jednom vam čestitam praznik. Uvjeren sam da ćete nastaviti da vjerno služite svojoj državi i sjutra kad Crnu Goru uvedemo u NATO. Čvrsto vjerujem da ćete imati privilegiju da vama pripadne taj istorijski čin. Posebno želim da čestitam vašim kolegama novim podoficirima i oficirima koji danas stupaju u redove Vojske Crne Gore. 
Ne'k je vječna Crna Gora! 

